Vrou in Pta aan die brand gesteekArgieffoto: Netcare 911 ŉ Vrou, in haar 30’s, is Sondag in die vroeë oggendure in Pretoria aan die brand gesteek. Nick Dollman, woordvoerder van Netcare 911, het gesê die voorval het in die vroeë oggendure in ŉ informele nedersetting in die Kwaggasrand-omgewing plaasgevind. “Volgens inligting vanaf die toneel is ŉ vlambare vloeistof, vermoedelik petrol, oor die slagoffer gegooi en sy is aan die brand gesteek. Die presiese omstandighede oor die voorval is onbekend en word ondersoek,” het Dollman gesê. Dollman het gesê die vrou het erge brandwonde opgedoen en is in ŉ kritieke toestand na ŉ plaaslike hospitaal geneem. “Die voorval is by die polisie aangemeld en die polisie het verklarings by paramedici en gemeenskapslede by die hospitaal afgeneem.” Maroela Media het navraag by die polisie gedoen en wag nog vir terugvoer.